Swanger bo 40: Is daar risiko's? | SARIE
FOTO Unsplash / Freestock.org
Daar is baie vroue wat eers op 35 en ouer met 'n gesin begin. En dis dikwels paartjies uit 'n hoër sosio-ekonomiese klas, beaam dr. Marienus Trouw van die Pretoria-vrugbaarheidsentrum. Amerikaanse navorsing bevestig dit.
Met sterre soos die sangeres Mariah Carey wat vir die eerste keer op 42 ma geword het, is dit maklik om te glo ook jý het die wêreld se tyd. As jy later nie op die natuur se manier geholpe raak nie, kan die moderne wetenskap jou mos 'n helpende hand gee.
Maar om in jou laat dertigs of vroeë veertigs swanger te raak, is nie altyd so maklik nie, selfs met die wetenskap se hulp. Die samelewing het verander, ons lywe nié. By 'n groot aantal vroue wat by 'n vrugbaarheidskliniek aanklop, is ouderdom dan ook die enigste probleem, sê dr. Trouw.
Vrugbaarste tyd – is daar werklik so iets?
In die middel 1980's het wetenskaplikes bevind 'n vrou se vrugbaarheid neem natuurlik met die ouderdom af, volgens 'n blog op www.uscfertility.org. Dit daal geleidelik tussen 20 en 35 – en val dan skerp ná sowat 37.
Byna alle vroue is op 45 onvrugbaar. Die patroon dat ouderdom 'n rol speel, word ook in vrugbaarheidsbehandelings gesien. Selfs met aggressiewe behandelings soos IVB neem die aantal swangerskappe ná 37 jaar af – en daal drasties ná 40. Op 45 word jou kans om 'n baba met behulp van IVB te hê op minder as 5% geskat, volgens die blog.
Ons biologiese horlosie het nie tred gehou met ons vermoë om langer te leef nie, sê dr. Trouw. Die navorsing is duidelik: Hoe ouer jy is, hoe moeiliker raak jy swanger. En hoe hoër die kans vir miskrame, swangerskap-probleme soos gestasie-diabetes, wat laat in jou swangerskap verskyn en weer daarna verdwyn, en hoë bloeddruk.
Op 30 is sowat 12% van jou eiervoorraad nog oor. Op 40 net sowat 3%. Sowat 81% van dié afname is aan die ouderdom toe te skryf, wat dit die belangrikste faktor in vroue se vrugbaarheid maak. Dis die bevinding van navorsers wat vroue se potensiële aantal eiers (jou eierstokvoorraad) van geboorte tot menopouse nagespeur het. Die resultate het in die internasionale aanlyn joernaal PLOS ONE (www.plosone.org) verskyn.